Kim Jong Un a inspectat o unitate de tancuri care a invadat Seulul în timpul războiului intercoreean / Dictatorul a mers la o cantină şi a asistat la masa soldaţilor cerând "aprovizionarea regulată cu carne şi legume"
Liderul nord-coreean Kim Jong Un a inspectat o unitate de tancuri care a invadat Seulul în timpul Războiului din Coreea (1950-1953) şi a cerut intensificarea pregătirilor pentru luptă, a relatat luni presa de stat, potrivit AFP, transmite News.ro.
Relaţiile intercoreene sunt la cel mai scăzut nivel din toate timpurile, iar la începutul acestui an Phenianul s-a referit la Coreea de Sud ca fiind "principalul său inamic" şi a ameninţat cu războiul pentru orice încălcare a teritoriului său "chiar şi cu 0,001 milimetri".
Duminică, Kim Jong Un a vizitat divizia blindată 105 Seul Ryu Kyong Su, a declarat agenţia oficială de ştiri KCNA, iar mass-media de stat l-a arătat trecând în revistă planurile de a ataca, susţine propaganda, Coreea de Sud.
"Divizia a fost prima care a atacat spre Seul şi a arborat steagul Republicii Populare Democrate Coreene (RPDC) pe clădirea Capitoliului marionetă", a precizat KCNA, agenţia de ştiri a dictaturii nord-coreene. Această unitate de tancuri "a realizat fapte remarcabile în numeroase bătălii în timpul ultimului Război de Eliberare a Patriei", a adăugat agenţia de presă.
Cele două ţări se află în război, din punct de vedere tehnic, din 1953, când un armistiţiu mai degrabă decât un tratat de pace a pus capăt conflictului armat de trei ani.
Kim Jong Un a supervizat un exerciţiu al unităţii de tancuri şi s-a declarat "foarte mulţumit" de nivelul de pregătire al echipajelor şi de "voinţa lor puternică de a anihila inamicul", a precizat KCNA.
Liderul a cerut, de asemenea, mai multă "educaţie ideologică" pentru a-i ajuta pe soldaţi să meargă "mai departe în pregătirile de război şi să-şi consolideze capacitatea de luptă".
Kim a vizitat şi cantina unităţii de tancuri şi a asistat la masa soldaţilor, într-un moment în care ţara pare să se confrunte cu o penurie de alimente.
Supraveghetorii ar trebui "să acorde întotdeauna o atenţie deosebită îmbunătăţirii alimentaţiei soldaţilor" pentru a "asigura aprovizionarea regulată şi la timp cu carne, legume şi diverse produse alimentare", a spus el.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank